শ্রীলঙ্কার অখ্যাত, অনামী তিন বোলারকে আরও একটু সম্মান দেখানো উচিত ছিল ভারতীয় ব্যাটসম্যানদের। শ্রীলঙ্কার কাছে প্রথম টি টোয়েন্টিতে হারের পরে এভাবেই ভারতের সমালোচনা করেছেন প্রাক্তন ক্রিকেটার সুনীল মনোহর গাভাসকর। প্রথমে ব্যাট করতে নেমে গোড়াতেই ছন্দপতন ঘটে ভারতের। প্রথম ওভারেই চলে যায় দু-দুটো উইকেট। শেষে ১০১ রানে শেষ হয়ে যায় ভারতের ইনিংস। সামনেই এগিয়ে আসছে টি টোয়েন্টি বিশ্বকাপ। তার আগে রয়েছে এশিয়া কাপ। এই হার ভারতের জন্য ওয়েক আপ কল। বলছেন গাভাসকর। 
ঘরের মাঠে শ্রীলঙ্কার কাছে এহেন হারের পরে অনেকেই বলতে শুরু করে দিয়েছেন, অস্ট্রেলিয়াকে হারানোর পরে কী হল ভারতীয়দের? ভারতীয়দের ব্যাটিংয়ে বুদ্ধিমত্তারই পরিচয় পাওয়া যায়নি। গাভাসকর বলছেন,‘‘প্রথম ওভারেই দুটো উইকেট চলে যাওয়ার পরে শিখর ধাওয়ান ছক্কা হাঁকাতে গেল। ওই ওভারেই সুরেশ রায়না একটা ছক্কা ও একটা বাউন্ডারি মেরে দিয়েছিল। তবুও কেন যে চালাতে গেল ধাওয়ান? ওই ওভারে তো স্কোর বোর্ডে অনেক রান উঠে গিয়েছল।’’ বুঝে উঠতে পারছেন না গাভাসকর। 
শ্রীলঙ্কার তিন অনভিজ্ঞ বোলারের হাতেই শেষ হয়ে গেল ভারতের স্বপ্ন। তবে কি হোমওয়ার্ক করে নামেনি ধোনির ভারত? গাভাসকর বলছেন, ‘‘শ্রীলঙ্কার এই বোলিং শক্তি সম্পর্কে ভারতের কোনও ধারণাই ছিল না। ভিডিও হয়তো দেখেছে ভারতীয়রা। কিন্তু ওদের বিরুদ্ধে প্রথম খেলাটাই তো কঠিন।’’ 
সেটাই দেখা গেল। অখ্যাত মুস্তাফিজুরকে সামলাতে না-পেরে বাংলাদেশের মাটিতে ধরাশায়ী হয়েছিল ভারত। এবার শ্রীলঙ্কার তিন অনভিজ্ঞ বোলার ভারতকে নাকানিচোবানি খাইয়ে দিল। টি টোয়েন্টি বিশ্বকাপ বুমেরাং হয়ে ফিরবে না তো ভারতের কাছে? শ্রীলঙ্কার বিরুদ্ধে হারটা কিন্তু অশনি সংকেত বয়ে আনল টিম ইন্ডিয়ার সাজঘরে। বিশ্বকাপের আগে ভারতের ঘুম ভাঙবে তো?